王勝之諫議見惠文房四寶內有巨硯尤佳因以謝之
作者：邵雍
朝代：宋

paragraphs: 銅雀或常聞，未嘗聞金雀。
始愧林下人，識物不甚博。
金雀出何所，必出自靈嶽。
剪斷白雲根，分破蒼岑角。
既爲之巨硯，遂登于綸閣。
水貯見溫潤，墨發知瀺濯。
窗下喜鑑開，案前驚月落。
見贈何慇懃，欲報和知璞。
胡爲不且留，洪化用斟酌。
胡爲不且留，賢人用選擢。
胡爲不且留，姦人用誅削。
胡爲不且留，生靈用安泊。
則予何人哉，拜貺徒驚矍。
須是筆如椽，方能無厚怍。